Karin Liltorp (M), 2024-05-17:
Tak for ordet.
Mens intentionen om at beskytte EU's værdier og standarder er prisværdig, må vi være opmærksomme på de bredere konsekvenser af en sådan politik.
På det overordnede plan er vi jo helt enige i, at de kommende EU-landes overholdelse af Københavnskriterierne er en grundlæggende forudsætning, der skal sikre, at nye medlemslande deler vores fælles værdier.
Landet skal have stabile institutioner, der sikrer demokrati, retsstat, menneskerettigheder og respekt for og beskyttelse af mindretal.
Landet skal have en fungerende markedsøkonomi og skal kunne klare konkurrencepresset og markedskræfterne inden for EU.
Landet skal kunne påtage sig de forpligtelser, der følger af et medlemskab, herunder målet om en politisk, økonomisk og monetær union.
Så fik vi lige opfrisket dem.
Kriterierne er vigtige, fordi de beskytter vores union mod de mørke skygger af intolerance og ustabilitet.
De sikrer, at ethvert nyt medlem deler vores drøm om en fremtid bygget på respekt, retfærdighed og solidaritet.
De minder os om, at vores forskelligheder er vores styrke, og at vores fælles værdier er det, der binder os sammen.
Jeg er dog meget skeptisk over for Dansk Folkepartis anvendelse af veto.
Og hvordan defineres varigheden af sådan et veto?
Mens vi har siddet her og debatteret, fik jeg lige sådan et uhyggeligt indre billede.
Lad os forestille os, at Dansk Folkeparti en dag får flertallet i Danmark.
I den situtation kunne jeg helt ærligt godt være lidt bekymret for beskyttelsen af de muslimske minoriteter i Danmark.
Og tænk sig, hvis EU besluttede sig for at smide os ud af Unionen.
Der ville jeg jo håbe på, at de kom os til undsætning og sagde, at de lige måtte prøve at få Danmark på rette vej igen, og lod os blive i Unionen.
Anvendelsen af veto kan hindre kandidatlande i at fortsætte deres reformer og integrationsbestræbelser, som ofte er motiveret af udsigten til et medlemskab.
Historisk set
har EU været en kraftfuld katalysator for politiske og økonomiske reformer i ansøgerlandene, bl.a. i Ukraine, som vi ser nu, og en forhastet anvendelse af veto kan underminere denne positive dynamik.
Derfor støtter Moderaterne aktivt udvidelsesprocessen som en integreret del af EU's mission for at fremme fred og demokrati på kontinentet.
Vi er fortalere for at smidiggøre EU's beslutningsprocesser, især ved at tillade flertalsbeslutninger på udvalgte områder som udenrigs-, forsvars- og sikkerhedspolitik, for at modvirke, at enkelte nationer misbruger deres vetoret til at blokere afgørende initiativer.
Desuden ønsker vi en klarere og mere effektiv optagelsesproces, som jo nok bliver opdelt i faser, der gradvis fører til fuldt medlemskab.
Det er absolut kritisk at alle nye medlemslande lever op til Københavnskriterierne og de høje standarder, vi har.
Vi skal altså både være vogtere og mentorer i den her proces.
Vores mål skal være at lette adgangen til EU-medlemskab gennem et positivt engagement og støtte og ikke ved at opstille urimelige barrierer.
Vi skal anvende vores indflydelse til at styrke de principper, vi værner om, og åbne døren for nye medlemmer, der er villige og i stand til at leve op til de standarder.
Af disse grunde kan Moderaterne ikke støtte Dansk Folkepartis beslutningsforslag.